### 12.    Beslutning om godkendelse af plan for forbedring af resultater i folkeskolen med høringssvar

**Åbent**

Sagsnr.: 326-2018-14418       J.nr.: 00.01.00           Dokumentnr.:
326-2018-232330

**Sagstype**

Beslutning.

**Resume og sagens baggrund**

Der er blevet udarbejdet en samlet og flerårig plan for
forbedring af resultater i folkeskolen. Børn- og Familieudvalget besluttede i
august 2018 at sende planen i høring hos skolebestyrelserne og MED-udvalgene på
folkeskolerne og fagcentrene.

**Indstillinger**

Direktøren indstiller, at

1. Høringssvarene
tages til efterretning,

2. Planen godkendes
med følgende ændringer:

· Målsætning
2a ændres til: "Andelen af elever med gode resultater i de nationale test
i dansk og matematik skal stige med minimum 10 procentpoint ved udgangen af skoleåret
2020/21"

· Målsætning
2b ændres til "Andelen af elever, der får mindst 02 i dansk og matematik
ved afgangsprøven i 9. klasse, skal stige med minimum 10 procentpoint ved udgangen
af skoleåret 2020/21"

· Der
tilføjes en Målsætning 2c, der lyder på følgende: "Karaktergennemsnittet i
dansk og matematik ved afgangsprøven i 9. klasse skal stige med minimum 10 %
ved udgangen af skoleåret 2020/21"

· Det
præciseres over for skolerne, hvordan indsatsen om, at der skal laves en plan
ved et elevfravær på 3 %, skal implementeres i praksis, så der undgås uhensigtsmæssig
tidsspilde. Der udarbejdes en vejledning hertil i samarbejde med skolerne.

3. I den enkelte
skoles målaftale aftales, hvordan målene nås på den enkelte skole.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling** På Børn- og Familieudvalgsmødet i februar 2018 blev det besluttet, at
administrationen skulle udarbejde en samlet og flerårig plan for arbejdet med
at forbedre kvaliteten i Kalundborg Kommunes folkeskoler. Planen blev
præsenteret på udvalgsmøde i juni 2018, hvor Børn- og Familieudvalget drøftede
indholdet og havde nogle hertil. I august 2018 blev Børn- og Familieudvalget
præsenteret for den reviderede plan, og det blev besluttet, at planen skulle
sendes i høring hos skolebestyrelserne og MED-udvalgene på folkeskolerne og
fagcentrene med henblik på at modtage input og kommentarer til planen. I alt er
der indkommet 27 høringssvar.

*Planen for forbedring af
resultater i Kalundborg Kommunes folkeskoler* På udvalgsmøde i april 2018 blev det besluttet, at der skal arbejdes videre
med nedenstående indsatser for at skabe kvalitet i kommunens folkeskoler:

1. Der sættes øget
fokus på den kommunale indsats for at nedbringe elevernes fravær, da fraværet
har stor betydning for både elevernes læring og trivsel.

2. Der ses på
muligheder for at lave en fokuseret indsats i forhold til at hæve det faglige
niveau i matematik.

3. Der ses på, hvordan
der kan iværksættes en indsats i forhold til at sikre, at flere elever opnår
mindst karakteren 02 i dansk og matematik ved afgangsprøven i 9. klasse.

4. Der sættes øget
fokus på sprogindsatsen på 0-6 års området, således at eleverne får de bedste
forudsætninger for at lære at læse, når de starter i skole.

På baggrund af ovenstående indsatser er der udarbejdet en
samlet plan for arbejdet med at forbedre kvaliteten i kommunens folkeskoler de
kommende tre år.

Målsætninger fra planen:

1. Fravær og trivsel:
Ved udgangen af skoleåret 2019/20 er det samlede elevfravær i Kalundborg
Kommunes skoler på landsgennemsnit.

2. Faglige resultater
på kommunalt plan:

a) Andelen af elever med gode resultater i de nationale test i dansk og
matematik skal stige med min. 10 % ved udgangen af skoleåret 2020/21.

b) Og andelen af børn, der får mindst 02 i dansk og matematik ved afgangsprøven
i 9. klasse skal stige med min. 10 % ved udgangen af skoleåret 2020/21, målt på
såvel antal børn som på karaktergennemsnit.

3.
Forpligtende samarbejde og herunder åben skole:

a) Hver skole indgår 3 konkrete aftaler med fokus på lokale virksomheder og
relevante uddannelser, således at aftalerne understøtter elevers læring,
trivsel og motivation. Aftalerne skal give værdi til både den fagopdelte og den
understøttende undervisning.

b) Alle skoler indgår
forpligtende samarbejdsaftaler med dagtilbud, andre skoler og
ungdomsuddannelsesinstitutioner.

En uddybning heraf samt en beskrivelse af skolernes
udformning af delmål samt indsatser fremgår af bilag 1.

Den nye plan erstatter dokumentet
"politiske målsætninger- og styringsparametre for udviklingen af
folkeskolerne i Kalundborg Kommune", der blev vedtaget politisk i februar
2014. Dokumentet er vedlagt som bilag 2. Årsagen hertil er, at der i det
nuværende dokument er fastsat politiske mål for trivsel, fravær og faglige
resultater, som i den nye plan gøres mere konkrete og
resultatorienterede. Det betyder samtidig, at kvalitetsrapporten, der på
nuværende tidspunkt er opbygget omkring de nuværende politiske målsætninger og
styringsparametre, fremadrettet vil blive bygget op omkring de mål, der indgår
i planen for arbejdet med at forbedre kvaliteten i [adresse]
folkeskoler.

*Resumé af høringssvarene* Der er i alt indkommet 27 høringssvar i høringsperioden, hvoraf 24 er fra
skolebestyrelser og MED-udvalgene på skoler. Der gøres opmærksom på, at nogle
skoler har sendt et samlet høringssvar, mens andre har sendt et høringssvar fra
MED-udvalget og et fra skolebestyrelsen. Én høringsberettiget skole har ikke
indsendt høringssvar, mens to skoler har sendt høringssvar fra enten
MED-udvalget eller skolebestyrelsen. Ud af de 27 høringssvar er de resterende
tre fra henholdsvis MED-udvalget i Fagcenter Børn og Familie, Kalundborg
Lærerkreds og en forælderepræsentant fra en af skolebestyrelserne.
Høringssvarene er vedlagt sagen som bilag 3.

Nogle høringssvar kommenterer
direkte på de fire politisk vedtagne indsatser, mens andre høringssvar
kommenterer på de tre konkrete, resultatorienterede mål, der er fastsat på
baggrund af de overordnede indsatser. Endvidere er der høringssvar, der giver
en samlet bemærkning til hele planen for forbedring af resultater i
folkeskolen.

I det følgende beskrives nogle af de hovedpointer, der
kommer til udtryk i høringssvarene. Efter hver sætning vil der angives et tal i
parentes, der indikerer antallet af høringssvar, som nævner den pågældende
pointe.  Der gøres opmærksom på, at man kun ved at læse høringssvarene i deres
fulde længde kan få indblik i alle argumenter og forslag, som beskrives heri.

*Fravær og trivsel - resumé af høringssvar* De høringssvar, som forholder sig til fravær som et indsatsområde, er alle
positive (17). Dog udtrykkes der skepsis i forhold til det dertilhørende mål
om, at hver skole udarbejder en plan, som beskriver skolens handlinger, når den
enkelte elevs samlede fravær overstiger 3 % (13). Målet bliver betegnet som
bl.a. "uhensigtsmæssig", "tidsspilde" og en
"uhåndterbar målsætning". I nogle høringssvar bliver der foreslået
alternative måder at opgøre det på, hvilket inkluderer:

· Det
skal være en opgave for skolens ledelse og være lokale data, der sætter
dagsordenen for målsætningen (6)

· Der
skal arbejdes ud fra løbende fraværsdage og ikke opgjort i procent (3)

· Der
skal udarbejdes handleplaner for den enkelte elev ved fravær på 8 % (1)

· Lærernes
"professionelle tilgang" skal bruges til at skelne, "om eleven
har et bekymrende fravær, som der skal tages hånd om" (1).

*Faglige resultater - resumé af høringssvar* Af høringssvarene fremgår det, at der er usikkerhed omkring det kommunale
mål om en forbedring af de faglige resultater, hvor andelen af elever med gode
resultater i de nationale test i dansk og matematik skal stige med mindst 10 %
ved udgangen af skoleåret 2020/21. I flere høringssvar italesættes der direkte
tvivlsspørgsmål om, hvordan de 10 % skal måles (9). Det bliver i høringssvarene
bemærket, at der er et ønske om at være ambitiøse, men at tidshorisonten er for
"urealistisk" (5). Af planen fremgår det, at der skal kunne ses en
progression i de nationale test, efterhånden som børnene skifter klassetrin.
Der bliver italesat tvivl om, hvorvidt der med nationale tests er tale om det
bedste redskab (5). Af høringsbrevene fremgår bl.a. følgende forslag til
ændringer:

· Der
udtales forventning om, at skolerne som minimum præsterer på niveau med det
forventede ud fra socioøkonomisk reference (4)

· Der
skal sættes ambitiøse mål lokalt, der er tilpasset den enkelte skole, og det
foreslås herunder, at der eksempelvis arbejdes med målsætning ift.
"klyngeskoler" (1)

· Øget
nysgerrighed på, hvorfor eleverne præsterer dårligt frem for indledende at
sætte mål, der skal nås (1)

· Inddrage
de kommunale testplaner (1)

· Stille
forskellige målsætninger til skolerne, alt efter om de lever op til den
socioøkonomiske reference eller ej (2).

I nogle høringssvar er der endvidere fokus på rekruttering
af læreruddannet arbejdskraft, hvilket fremhæves som en vigtig faktor til at
styrke de faglige resultater i folkeskolen (3).

*Forpligtende samarbejde og herunder åben skole - resumé
af høringssvar*

I flere høringssvar bliver der støttet op om princippet om
åben skole, og flere tilkendegiver, at de arbejder med det (5). Der er dog
forskellige bemærkninger til målsætningen fra planen, hvor det bl.a. fremgår,
at hver skole indgår tre konkrete aftaler med fokus på lokale virksomheder og
relevante uddannelser. Bemærkningerne går dels på, at der som følge af den
store spredning i skolernes geografi og størrelse er der også forskellige
forudsætninger for den enkelte skole til at kunne indfri ambitionen (4), og
dels kommentarer til, at målsætningen kan være problematisk fra virksomhedernes
perspektiv ud fra antagelsen om, at de vil få mange henvendelser, som de skal
forholde sig til, og der således kan være risiko for at mindske fleksibilitet
(3). Af planen fremgår det, at Kalundborg Kommune skal bistå med at "åbne
døre" i et mere forpligtende samarbejde med Kalundborgegnens Erhvervsråd,
og i den forbindelse bliver det i ét høringssvar anbefalet, at der igennem
dette samarbejde udnævnes personer og virksomheder, der gerne må kontaktes af
skolens personale for indgåelse af aftaler (1).

*Øget fokus på sprogindsatsen på 0-6 års området - resumé
af høringssvar*

Foruden de tre mål er der i nogle høringssvar bemærkninger
til indsatsen om øget fokus på sprogindsatsen på 0-6 års området, hvilket der
er tilslutning til (5); det bemærkes herunder, at der konstateres et behov for
det øgede fokus på arbejdet med sproget, inden børnene starter i 0. klasse (2).

*Andet*

I nogle høringssvar er der ikke direkte kommentarer til de
enkelte indsatsområder eller målsætninger, men hvor der er en overordnet
tilkendegivelse af, at det er positivt med en ambitiøs plan (6). Derudover
bemærkes det, at der bør være fokus på progression frem for et procenttal (2),
samt at der savnes en kobling til strategien omkring Stærke Børnefællesskaber
(2) og en tydeliggørelse af medarbejdernes rolle i processen (4).

**Økonomiske konsekvenser**

Ingen.

**Børn- og Familieudvalgets møde
den 3. oktober 2018:**

Anbefales. Det understreges, at Børn- og Familieudvalget ser
de konkrete kvalitetsmålsætninger indtænkt i et lærings- og trivselsperspektiv,
hvor folkeskolens kerneopgave er i centrum.

**Økonomiudvalgets møde den 24.
oktober 2018:**

Anbefales.

Merete Jakobsen og Victoria Mikkelsen, A, samt Lucas Mogensen,
Ø, tog forbehold.

**Bilag**

|  |  |
| --- | --- |
| Bilag 1 - Forbedring af resultater i folkeskolen | 326-2018-169368 |
| Bilag 2 - Politiske målsætninger og styringsparametre for udviklingen af folkeskolerne i Kalundborg Kommune | 326-2018-165869 |
| Bilag 3 - Samlede høringssvar | 326-2018-236748 |